**lacrima perfecțiunii**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

am început să împletesc diminețile

două câte două

una pe față una pe dos

un răsărit cu magnolii

un amurg desenat în doi

curcubeul l-am înnodat

ca pe-o eșarfă

să-ți plângă printre sâni cu lacrimi de poem

în zori

am prins în palme

lutul scăldat de rouă depărtării

l-am frământat cu buzele

aproape de talpă inimii

să-l simt în fiecare deget cum vibrează

port încă în sânge parfum din ultimul sărut

l-am furat sub bastionul înflorit de noi

pe emisfera stângă din primăvară

când plâng

pe dala de marmură

lacrimile prin contur

te remodelez din ultimă îmbrățișare

încet

metaforă cu metaforă

mi-e teamă să stric perfecțiunea

\*\*\*

dimineţile au gust de cerneală

înmoi tocul în călimara inimii să-ţi scriu

deşi

poştaşul nu trece pe aici de sute de ani

îngerii poartă uniforme protocolare

angajaţi permanenţi ai curieratului rapid

între cer şi pământ

nu ştiu să măsor timpul

iar spaţiul e nelimitat

ai crede că distanţele se măsoară în microni

atât de rapid îmi parvin gândurile tale

noaptea ninge cu flori de portocal

de parcă crăciunul ar fi aproape

când mi-e imposibil să visez

te chem lângă focul care pâlpâie în cămin

să-mi spui poveşti despre vară

am şlefuit lacrima mii de ani

să ia forma diamantului

culege-o de sub pleoapa timpului

ioan grigoraș liliana trif